‘Gyselaarsituasie’ toe munisipale werkers op salarisse aandringRaadslede en amptenare van die Wes-Rand-distriksmunisipaliteit is amper 12 uur lank as gyselaars in die raadsaal aangehou. Foto: Facebook Die Wes-Rand-distriksmunisipaliteit het onderneem om al sy werknemers se agterstallige salarisse teen Donderdag 12:00 te betaal. Ontevrede lede van die nie-erkende vakbond Mahusa het die munisipaliteit se raadsaal Woensdag 14:00 glo met slotte en kettings toegesluit, met raadslede en senior amptenare daarbinne, terwyl hulle aangedring het dat hul salarisse vir Oktober betaal word. Die “gyselaarsituasie” het tot 01:00 vanoggend aangehou, toe werknemers die raad se aanbod aanvaar het om hul netto salaris Donderdag te betaal. Raadslede en hooggeplaaste amptenare is daarna toegelaat om die raadsaal op Randfontein aan die verre Wes-Rand te verlaat. Volgens ŉ senior amptenaar, wat verkies om anoniem te bly, het die distriksmunisipaliteit se werknemers einde September net hul netto salaris ontvang, maar is geen geld vir hul bydraes tot onder meer hul aftreefonds, mediese skema of behuisingsubsidie oorbetaal nie. Einde Oktober het die munisipaliteit glo net genoeg geld gehad om 144 werknemers op die laagste vlakke se netto salaris te betaal, terwyl amptenare op die hoogste vlakke geen salaris ontvang het nie. Die amptenaar sê die R77 miljoen wat die munisipaliteit in die mislukte VBS Bank belê het, sou gebruik kon geword het vir tydelike verligting om die salarisse te betaal, maar dié geld was eintlik vir projekte bestem en het niks met die raad se lopende uitgawes te doen nie. Volgens hom is die eintlike probleem dat brandweer- en gesondheidsdienste jare gelede van plaaslike munisipaliteite aan die distriksmunisipaliteit oorgedra is, maar distriksmunisipaliteite geen bykomende toelae gekry het om amptenare te vergoed wat dié dienste lewer nie. Die noodfinansiering om agterstallige salarisse te betaal, kom van die munisipaliteit se ontwikkelingsagentskap, maar vir die tweede maand agtereenvolgens sal geen derde partye vir voordele soos werkers se aftreefonds en mediese skema betaal word nie. Die munisipaliteit het probeer om die finansiële verlies te dek deur elektrisiteit-, riool- en eiendomsbelasting drasties te verhoog, het Ben van den Berg, VF Plus-raadslid, intussen gesê, “maar die skrif was reeds aan die muur”. Hy meen nog munisipaliteite in Gauteng kan dieselfde pad as Wes-Rand loop. “Emfuleni [Vereeniging en Vanderbijlpark] is reeds in chaos gedompel met dienslewering wat heeltemal tot stilstand gekom het, Merafong City [Carletonville] is besig om in duie te stort en Mogale City [Krugersdorp] is kort op hul hakke.”